***Gjensyn med Brideshead*** (orig: *Brideshead Revisited*) er en britisk dramaserie som gikk på ITV i 1981. Handlingen er lagt til 1920- og 1930-årenes England og omhandler vennskapet mellom to unge menn, Charles Ryder og Sebastian Flyte. Charles er fra øvre middelklasse, mens den eksentriske Sebastian er fra en rik landadelsfamilie bosatt på det gedigne godset Brideshead ute på landsbygda i England. De blir kjent med hverandre under studiedagene ved Oxford. Etterhvert som Charles blir bedre kjent med de andre i Flyte-familien forvitret samtidig hans vennskap med Sebastian, som synker inn i alkoholismen. Serien fortelles ut ifra Charles synsvinkel. Manus er basert på Evelyn Waughs roman *med samme tittel*, fra 1945. Hovedrollen spilles av Jeremy Irons, mens andre sentrale roller spilles av Anthony Andrews, Diana Quick og Phoebe Nicholls. Regi er ved Charles Sturridge og Michael Lindsay-Hogg. 

Serien ble første gang sendt på NRK i 1982. Den gikk i reprise på NRK i 1994 og 2001. Den ble forøvrig sendt på TV3 i 1989.

Handling
--------

I første episode er handlingen satt til 1944. Det er i slutten av andre verdenskrig og Charles Ryder er kaptein i det britiske forsvaret. Hans kompani er under trening i England og blir i løpet av natten flyttet til et område der det befinner seg et gammelt gods tilhørende den engelske landadelen. Da han dagen etter oppdager at godset viser seg å være Brideshead, hans venn Sebastians barndomshjem, kommer krigen i bakgrunnen. Gjensynet vekker til live både hyggelige og mindre hyggelige minner fra ungdomsårene på 1920-tallet. Derfra fortelles handlingen med hans fortellerstemme.

I løpet av sine år på Oxford-universitetet knytter den kunstinteresserte Charles Ryder et nært vennskap til en ung og eksentrisk Sebastian Flyte, yngste sønn av Lord Marchmains. Til tross for at Charles hverken er rik eller har stor familie, så blir hans vennskap med Sebastian stadig nærmere. På det enorme godset Brideshead blir Charles også kjent med Sebastians øvrige familie som alle er katolikker i det protestantiske England. Sebastian har et anstrengt forhold til sin familie og er redd for at Charles skal knytte for sterke bånd til dem og dermed havne på deres side i deres kamp mot ham. Sebastian takler ikke presset som familien utøver overfor ham og han synker gradvis ned i alkoholisme. Ettersom årene går blir Charles mer kjent med de andre i familien. Det gjelder spesielt Sebastians ene søster Julia som han blir forelsket i. Til de andre fortvilelse trekker Sebastian seg stadig mer inn i seg selv og sin alkoholisme, og omsider rømmer han fra England og blir boende på ukjent adresse i utlandet. 

Etter Oxford flytter Charles til Paris for å studere kunstmaling. Etter flere år kommer han atter i kontakt med familien gjennom Julia, som nå har et havarert ekteskap bak seg. Han venn Sebastian er fremdeles i utlandet. Han flytter inn på Brideshead med henne, men finner situasjonen der stadig mer vanskelig. Moren har dødd noen år i forveien, og resten av familien har vanskelig for å akseptere et ekteskap mellom Julia og Charles. Samtidig begynner situasjonen i Europa å bli stadig mer vanskelig, noe som gjør at Lord Marchmains kommer tilbake til godset etter å ha bodd mange år i utlandet. Etter flere års fravær og et havarert ekteskap gjenforenes han med familien. En del tragiske hendelser gjør at Ryder atter må reise fra godset.

Om serien
---------

Dette ble Jeremy Irons gjennombrudd som skuespiller. Det var riktignok Sir Laurence Olivier som stakk av med den høyeste utmerkelsen i forbindelse med TV-serien. I 1982 fikk han en Emmy for rollen som den gamle adelsmann på godset Brideshead, Lord Marchmains. Men for Irons var gjennombruddet et faktum.

Brideshead var den største og dyreste produksjonen som noen gang var blitt produsert av Granada til da. Seriens populartitet ble beskrevet som enorm i Storbritannia. Den ble vist i en rekke land og enkelte omtalt serien som «verdens beste TV-dramatikk».

### Priser

*Gjensyn med Brideshead* ble i 1982 tildelt BAFTA-prisen for beste dramaserie. Den vant indirekte ytterligere seks BAFTA-priser. I 1983 vant den en Golden Globe for beste miniserie.

I 2007 plukket den svenske avisa Expressen ut 100 kulturpersonligheter som stemte frem serien som den beste TV-serien noensinne. *Twin Peaks* fulgte på andre og *Seinfeld* på tredje.

Rolleliste
----------

* Jeremy Irons – Charles Ryder (hovedperson og forteller)
* Anthony Andrews – Sebastian Flyte
* Diana Quick – Julia Flyte (Sebastians søster)
* Phoebe Nicholls – Cordelia Flyte (Sebastians lillesøster)
* Simon Jones – Bridey, Lord Brideshead (Sebastians eldre bror)
* Claire Bloom – Lady Teresa Marchmain (Sebastians mor)
* Laurence Olivier – Lord Marchmain (Alexander Flyte) (Sebastians far)
* John Gielgud – Edward Ryder (Charles far)
* Charles Keating – Rex Mottram (Canadier og Julias ektemann)
* Nickolas Grace – Anthony Blanche (en felles venn av Charles og Sebastian)
* Jane Asher – Celia Ryder (Charles kone)
* John Grillo – Mr. Samgrass
* Jeremy Sinden – Boy Mulcaster
* Roger Milner – Wilcox
* Stéphane Audran – Cara (elskerinnen til Lord Marchmain)
* Mona Washbourne – Nanny Hawkins
* John Le Mesurier – Father Mowbray

Episodeoversikt
---------------

1. *Et in Arcadia Ego* (*Også jeg var i Arcadia*) (sendt i to deler på NRK)
2. *Home and Abroad* (*Hjemme og ute*)
3. *The Bleak Light of Day* (*Dagen derpå*)
4. *Sebastian Against the World* (*Sebastian mot verden*)
5. *A Blow Upon a Bruise* (*Salt i såret*)
6. *Julia* (*Julia*)
7. *The Unseen Hook* (*Forfall*)
8. *Brideshead Deserted* (*Den lange reisen*)
9. *Orphans of the Storm* (*Stormen*)
10. *A Twitch Upon the Thread* (*Fremtidsplaner*)
11. *Brideshead Revisited* (*Hjemkomsten*) (sendt i to deler på NRK)

Video
-----

Den ble utgitt på VHS i Norge i 1987 og på DVD (region 2) i 2006.

Referanser
----------

1. ↑  «Ny TV-serie å glede seg til». *VG*. 11. januar 1982. Besøkt 10. april 2009. «*NRK har gått til innkjøp av en super-populær engelsk TV-serie, den største og dyreste som noen gang er produsert av Granada*»
2. ↑  ««Brideshead» også i svensk TV». *VG*. 3. august 1982. Besøkt 10. april 2009. «*Døn 11-eplsoder lange britiske serien går nå sin seiersgang i TV-verden. Den er blitt kalt «verdens beste TV-dramatlkk»*»
3. ↑  «De beste TV-seriene». *Side 2*. 10. mars 2007. Besøkt 4. desember 2008. [*død lenke*]

Eksterne lenker
---------------

* (en) *Gjensyn med Brideshead* på Internet Movie Database Rediger på Wikidata

* (sv) *Gjensyn med Brideshead* i Svensk Filmdatabas Rediger på Wikidata

* (en) *Gjensyn med Brideshead* på AllMovie Rediger på Wikidata

* (en) *Gjensyn med Brideshead* på The Movie Database – TV Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** BBC Things
 |